PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/ZK/3/1/001	Bratislava: 5. 1. 2004     

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších  predpisov v znení zákona č. 465/2002 Z. z. podnikateľom AKMCH, s.r.o. so sídlom J. Kráľa 81, 024 01 Kysucké Nové mesto,            IČO: 36 407 241 zastúpeným JUDr. Jozefom Malým, advokátom Advokátskej kancelárie DETVAI LUDIK MALÝ UDVAROS so sídlom Cukrová 14, 813 39 Bratislava, vo veci koncentrácie podnikateľov AKMCH, s.r.o. so sídlom J. Kráľa 81, 024 01 Kysucké Nové Mesto, IČO: 36 407 241 a KLF – GULIČKÁREŇ, a. s. so sídlom Kukučínova 2346, 024 01 Kysucké Nové Mesto, IČO: 36 400 173 a podľa zákona č. 71/1967 Zb. o správnom konaní (správny poriadok) v znení neskorších predpisov 

rozhodol:

podľa §  22 ods. 1 písm. c) v spojení s § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona     č. 465/2002 Z. z.  tak, že správne konanie vo veci koncentrácie podnikateľov AKMCH, s.r.o. so sídlom J. Kráľa 81, 024 01 Kysucké Nové Mesto, IČO: 36 407 241 a KLF – GULIČKÁREŇ, a. s. so sídlom Kukučínova 2346, 024 01 Kysucké Nové Mesto, IČO: 36 400 173, ktorá vznikla podľa § 9 ods. 1 písm. b) v spojení s § 9      ods. 4 písm. b) zákona č. 136/2001 z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. získaním priamej kontroly podnikateľa AKMCH, s.r.o. so sídlom J. Kráľa 81, 024 01 Kysucké Nové Mesto, IČO: 36 407 241 nad podnikom podnikateľa KLF – GULIČKÁREŇ, a. s. so sídlom Kukučínova 2346, 024 01 Kysucké Nové Mesto, IČO: 36 400 173, na základe Kúpnej zmluvy č. NN/01/2003 uzavretej medzi KLF – GULIČKÁREŇ, a. s. so sídlom Kukučínova 2346, 024 01 Kysucké Nové Mesto, IČO: 36 400 173 ako predávajúcim a AKMCH, s.r.o. so sídlom J. Kráľa 81, 024 01 Kysucké Nové Mesto, IČO: 36 407 241 ako kupujúcim dňa 24. 9. 2003  z a s t a v u j e,  pretože dôvod na konanie nebol daný.     

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 23. 10. 2003 doručené listom zaevidovaným pod číslom 6598/2003 oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady             č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona                č. 465/2002 Z. z. (ďalej len „zákon“), v ktorom JUDr. Jozef Malý, advokát Advokátskej kancelárie DETVAI LUDIK MALÝ UDVAROS so sídlom Cukrová 14, 813 39 Bratislava (ďalej len „právny zástupca“), ako právny zástupca oznamovateľa koncentrácie AKMCH, s.r.o. so sídlom J. Kráľa 81, 024 01 Kysucké Nové        Mesto, IČO: 36 407 241 (ďalej len „AKMCH, s.r.o.) oznamuje, že dňa                   24. 9. 2003 podnikateľ KLF – GULIČKÁREŇ, a. s. so sídlom Kukučínova 2346,  024 01 Kysucké Nové Mesto, IČO: 36 400 173 (ďalej len „KLF – GULIČKÁREŇ,   a. s.“) a podnikateľ AKMCH, s.r.o. podpísali Kúpnu zmluvu o prevode vlastníctva nehnuteľností č. NN/01/2003 (ďalej len „Zmluva č. 1“) a Kúpnej zmluvy o predaji hnuteľného majetku č. NN/02/2003 (ďalej len „Zmluva č. 2“) zo dňa 24. 9. 2003, na základe ktorých podľa § 9 ods. 1 písm. b) zákona v spojení s § 9 ods. 3 a 4 zákona mohlo dôjsť k vzniku koncentrácie.

	Na základe  doručenia oznámenia predmetnej koncentrácie začalo dňa          24. 10. 2003 podľa § 25 ods. 1 zákona v spojení s § 18 ods. 1 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie, o čom úrad listom č. 6673/2003 zo dňa 29. 10. 2003 prostredníctvom právneho zástupcu informoval jej oznamovateľa.

	Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky                 č. 168/2001 Z. z., ktorou sa ustanovujú podrobnosti o náležitostiach oznámenia koncentrácie v znení vyhlášky č. 585/2002 Z. z. (ďalej len „vyhláška“), úrad súčasne vyššie uvedeným listom zo dňa 29. 10. 2003 vyzval oznamovateľa na jeho doplnenie a upozornil na § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni doručenia úplného oznámenia koncentrácie podľa § 10 ods. 12 zákona.

	Chýbajúce podklady podľa § 10 ods. 12 zákona v nadväznosti na vyhlášku   boli úradu doručené listami zaevidovanými dňa 7. 11. 2003 pod č. 6903/2003, dňa        14. 11. 2003. pod č. 7082/2003, dňa 19. 11. 2003 pod č. 7148/2003, dňa 21. 11. 2003 pod č. 7214/2003, dňa 8. 12. 2003 pod č. 7561/2003 a dňa 12. 12. 2003 pod             č. 7714/2003. Následne listom č. 7790/PMÚ SR/2003 zo dňa 15. 12. 2003 úrad právnemu zástupcovi AKMCH, s.r.o. oznámil, že podľa § 11 zákona začala dňom  13. 12. 2003  plynúť 60 – dňová lehota na vydanie rozhodnutia vo veci predmetnej koncentrácie.

	Z podkladov a informácií predložených účastníkom správneho konania, ako aj z vlastného šetrenia úradu vyplývajú nasledovné skutočnosti.

	Spoločnosť AKMCH, s.r.o. bola založená spoločenskou zmluvou zo dňa       26. 4. 2002 podľa § 105 a nasl. zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“) a následne dňa       14. 8. 2002 zapísaná do Obchodného registra Okresného súdu Žilina, Oddiel: Sro, Vložka číslo: 13761/L. Predmetom činnosti spoločnosti AKMCH, s.r.o. je: maloobchodná činnosť v rozsahu voľných živností, veľkoobchodná činnosť v rozsahu voľných živností, sprostredkovateľská činnosť, kancelárske a sekretárske služby, služby zabezpečujúce uskladňovanie písomností nearchívnej povahy, skladovanie, prenájom nehnuteľností vrátane bytových a nebytových priestorov, čistenie budov    a  upratovacie práce. V súčasnosti prebieha registrácia v obchodnom registri na činnosti: výroba guličiek a valčekov do ložísk a iných kovových výrobkov, zámočníctvo, kovoobrábanie a výroba nástrojov.
	Dňa 16. 9. 2003 bol na  Obchodný register Okresného súdu Žilina podaný návrh na zmenu obchodného mena a sídla spoločnosti z AKMCH, s.r.o., J. Kráľa 81, 024 01 Kysucké Nové Mesto na NN Slovakia, s.r.o., Kukučínova 2346,                  024 01 Kysucké Nové Mesto. Obchodné meno a sídlo spoločnosti bolo zmenené uznesením Okresného súdu v Žiline zo dňa 23. 10. 2003.
	Jediným spoločníkom spoločnosi AKMCH, s.r.o. (NN Slovakia, s.r.o.) je spoločnosť NN Holdings B.V., Holandsko.

	Na základe vyššie uvedeného úrad dospel k záveru, že spoločnosť AKMCH, s.r.o. je podnikateľom podľa § 2 ods. 2 Obchodného zákonníka, a teda aj podnikateľom podľa § 3 ods. 2 zákona. Vzhľadom na túto skutočnosť sa na spoločnosť AKMCH, s.r.o. zákon vzťahuje podľa § 2 ods. 1 písm. a) zákona.

	Spoločnosť KLF – GULIČKÁREŇ, a. s. bola založená podľa § 154 a nasl. Obchodného zákonníka na ustanovujúcom valnom zhromaždení dňa 19. 6. 2001 v zmysle § 171 Obchodného zákonníka jednorazovo a schválením stanov a následne dňa 31. 7. 2001 zapísaná do Obchodného registra Okresného súdu Žilina, Oddiel: Sa, Vložka číslo: 10307/L.
 Predmetom činnosti spoločnosti KLF – GULIČKÁREŇ, a. s. podľa výpisu z obchodného registra je výroba guličiek a valčekov do ložísk a iných kovových výrobkov, zámočníctvo, kovoobrábanie, výroba nástrojov, maloobchodná činnosť v rozsahu voľných živností, veľkoobchodná činnosť v rozsahu voľných živností, prenájom strojov a strojných zariadení a prenájom nehnuteľností vrátane nebytových priestorov s poskytovaním doplnkových služieb v rozsahu voľných živností – obstarávateľské služby spojené s prenájmom, sprostredkovateľská činnosť a skladovanie výrobkov a materiálov, pričom nosnou činnosťou spoločnosti je výroba guličiek a valčekov do ložísk.     

Vychádzajúc z vyššie uvedeného úrad dospel k záveru, že spoločnosť KLF – GULIČKÁREŇ, a. s. je podnikateľom podľa § 2 ods. 2 Obchodného zákonníka, a teda aj podnikateľom podľa § 3 ods. 2 zákona. Vzhľadom na túto skutočnosť sa na spoločnosť KLF – GULIČKÁREŇ, a. s. zákon vzťahuje podľa § 2 ods. 1 písm. a) zákona.

1. Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je a) zlúčenie alebo splynutie dvoch alebo viacerých samostatných podnikateľov, alebo b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

	Podnikateľ AKMCH, s.r.o. na základe Kúpnej zmluvy č. 1, ktorou získal  nehnuteľný majetok (pozemok a stavbu – priemyselný objekt, halu guličkáreň) spoločnosti KLF – GULIČKÁREŇ, a. s. a Zmluvy č. 2, ktorou získal všetok hnuteľný majetok (výrobné zariadenia) spoločnosti KLF – GULIČKÁREŇ, a. s., získal priamu výlučnú kontrolu nad podnikateľom KLF – GULIČKÁREŇ, a. s., a teda získal možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa KLF – GULIČKÁREŇ, a. s.
Vzhľadom na vyššie uvedené úrad zistil, že predmetnou skutočnosťou došlo ku koncentrácii podľa § 9 ods. 1 písm. b) v spojení s § ods. 4 písm. b) zákona.
   
	Na tejto skutočnosti nič nemení ani tvrdenie účastníka správneho konania, ktorý vo svojom liste zaevidovanom dňa 21. 11. 2003 pod číslom 7214/2003 uvádza, že „strojové vybavenie bolo odkúpené na žiadosť predávajúceho, ktorý po odpredaji haly nemal pre toto žiadne využitie. Najmenej dve tretiny zariadenia budú vyradené a využitie ostatných strojov je taktiež otázne“ a preto by sa transakcia mala posudzovať ako nadobudnutie nehnuteľného majetku. 
	Úrad svoj záver opiera o skutočnosť, že na základe Zmluvy č. 2 podnikateľ AKMCH, s.r.o. získal celé strojové vybavenie, teda aktíva na základe ktorých možno dosahovať obrat, spoločnosti KLF – GULIČKÁREŇ, a. s. bez ohľadu na to, či tieto  budú podnikateľom AKMCH, s.r.o. skutočne využité alebo nie.

2. Účastníci koncentrácie

Podľa § 25 ods. 3 zákona účastníkmi konania sú navrhovateľ a podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť. Účastníkom konania v prípade koncentrácie podľa § 9 ods. 1 písm. b) zákona je iba podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Na základe uvedeného úrad zistil, že účastníkom správneho konania je v danom prípade podnikateľ AKMCH, s.r.o., ktorý získal priamu výlučnú kontrolu nad podnikom podnikateľa KLF – GULIČKÁREŇ, a. s. Účastníkom koncentrácie je podnikateľ AKMCH, s.r.o., ktorý získal kontrolu nad podnikom podnikateľa KLF – GULIČKÁREŇ, a. s., ako aj podnikateľ KLF – GULIČKÁREŇ, a. s., nad ktorým bola na základe Zmluvy č. 1 a Zmluvy č. 2 kontrola získaná.

3. Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak
a) spoločný obrat účastníkov koncentrácie je najmenej 750 000 000 Sk a aspoň dvaja z účastníkov koncentrácie dosiahli obrat každý najmenej 250 000 000 Sk za uzavreté účtovné obdobie predchádzajúce vzniku koncentrácie alebo
b) spoločný podiel účastníkov koncentrácie alebo podiel aspoň jedného z nich presiahne 25 % celkového podielu tovarov na relevantnom trhu v Slovenskej republike.

	Z podkladov predložených účastníkom správneho konania úrad zistil, že kriteriálna podmienka podľa § 10 ods. 1 písm. a) zákona nie je splnená, nakoľko ani jeden z účastníkov posudzovanej koncentrácie nedosiahol za účtovné obdobie predchádzajúce vzniku koncentrácie obrat 250 000 000 Sk, a teda predmetná koncentrácia  nepodlieha kontrole úradu podľa § 10 ods. 1 písm. a) zákona. Preto úrad  ďalej  skúmal, či  koncentrácia  podlieha  kontrole  úradu  podľa § 10 ods. 1 písm. b) zákona.

	Podľa ustanovenia § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov, pričom podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Pri definovaní relevantného trhu na ktorom účastníci koncentrácie pôsobia, úrad vychádzal z hlavných podnikateľských činností podnikateľov AKMCH, s.r.o. a KLF – GULIČKÁREŇ, a. s.

	Z podkladov predložených v predmetnom správnom konaní účastníkom konania úrad zistil, že spoločnosť AKMCH, s.r.o. doposiaľ nevykonáva žiadnu podnikateľskú činnosť. Nosným predmetom činnosti, ktorým sa zaoberá druhý účastník koncentrácie – KLF – GULIČKÁREŇ, a. s., je výroba guličiek a valčekov do ložísk. V ostatných činnostiach v ktorých spoločnosť v zanedbateľnom rozsahu podniká sú len doplnkovými činnosťami.
	Vychádzajúc z uvedeného úrad zadefinoval tovarový relevantný trh ako trh výroby a predaja guličiek a valčekov do ložísk.

	Pri určovaní priestorového relevantného trhu vo vzťahu k tovarovému relevantnému trhu výroby a predaja guličiek a valčekov do ložísk úrad vychádzajúc zo skutočnosti, že podnikateľ KLF – GULIČKÁTEŇ, a. s. pôsobí na území celého Slovenska, zadefinoval priestorový relevantný trh územím Slovenskej republiky, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Z podkladov a informácií, ktoré boli úradu predložené účastníkom správneho konania úrad zistil, že spoločný podiel účastníkov koncentrácie, resp. podiel podnikateľa KLF – GULIČKÁREŇ, a. s. na relevantnom trhu výroby a predaja guličiek a valčekov do ložísk je približne 10 – 12 %. Z uvedeného vyplýva, že predmetná koncentrácia nenapĺňa ani druhú zákonom stanovenú podmienku, a teda koncentrácia nepodlieha kontrole úradu ani podľa § 10 ods. 1 písm. b) zákona.

	Podľa § 33 zákona úrad prostredníctvom právneho zástupcu vyzval účastníka konania  listom č. 7815/PMÚ SR/2003 zo dňa 16. 12. 2003 aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. Účastník konania sa prostredníctvom právneho zástupcu vyjadril písomne listom zaevidovaným úradom dňa 29. 12. 2003  pod číslom 8040/2003, v ktorom uviedol, že súhlasí s podkladmi a spôsobom šetrenia ako aj s informáciou o záveroch šetrenia a nenavrhuje jeho doplnenie.

	Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní oznámenia predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie: 

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.

                                                                                   Ing. Dušan Valo
                                                          štátny radca – splnomocnenec pre koncentrácie     

Rozhodnutie sa doručuje:

JUDr. Jozef Malý
advokát Advokátskej kancelárie 
Detvai Ludik Malý Udvaros
Cukrová 14
813 39 Bratislava